# 2a etapa del Tour de França de 2013

La 2a etapa del Tour de França de 2013 es disputà el diumenge 30 de juny de 2013 sobre un recorregut de 156 km entre les viles corses de Bastia i Aiacciu.
La victòria d'etapa fou pel belga Jan Bakelants (RadioShack-Leopard), que s'imposà amb un segon d'avantatge sobre el grup perseguidor després d'una escapada que va protagonitzar en els darrers quilòmetres. Amb aquesta victòria també aconseguí el lideratge de la cursa. Pierre Rolland (Team Europcar) passà a liderar la classificació de la muntanya, Michał Kwiatkowski (Omega Pharma-Quick Step) la dels joves i el RadioShack-Leopard la classificació per equips, mentre Marcel Kittel (Argos-Shimano) conservava la classificació per punts.

## Recorregut

Etapa de mitjan muntanya, tot travessant Còrsega en diagonal, des de Bastia, al nord, fins a Aiacciu, a la costa occidental. Sortint de nivell del mar, els primers 95 km d'etapa són quasi sempre ascendents, amb tres ports de manera consecutiva entre els quilòmetres 70 i 95, els dos primers de tercera (km 70 i 85), i el darrer d'ells de segona categoria (km 95 i situat a 1.163 msnm). Un llarg descens de 50 km duu els ciclistes fins al darrer port del dia, una curta cota de tan sols 1 km però amb desnivells de fins al 9% a tan sols 12 km del final d'etapa. L'únic esprint intermedi es troba al km 33, a Castello-di-Rostino.

## Desenvolupament de l'etapa

Malgrat les nombroses caigudes del dia anterior, tots els ciclistes prengueren la sortida. Al tercer quilòmetre es configurà l'escapada del dia, després d'un atac de David Veilleux (Team Europcar), el qual és seguit per Blel Kadri (AG2R La Mondiale), Rubén Pérez (Euskaltel–Euskadi) i Lars Boom (Belkin Pro Cycling Team), que ja havia format part de l'escapada de l'etapa del dia anterior. Tot i els intents de Julien Simon (FDJ) per unir-s'hi, finalment no ho aconseguí. Els escapats aconseguiren una màxima diferència de poc més de tres minuts, però en l'ascensió al coll de la Serra Veilleux i Kadri es quedaren sols al capdavant, mentre que entre el gran grup es despenjà el líder Marcel Kittel (Argos-Shimano) i bona part dels esprintadors. Posteriorment Kadri es quedà sol al capdavant, però en els darrers metres del coll de Vizzavona va ser agafat per Pierre Rolland (Team Europcar), el qual passà en primera posició pel coll, cosa que li permeté liderar la classificació de la muntanya en acabar l'etapa. L'intent d'escapada de Rolland va ser aturat pel BMC Racing Team i el Team Sky, arribant el grup compacte a la darrera ascensió. Joan Antoni Flecha (Vacansoleil-DCM) i Cyril Gautier (Team Europcar) van ser els primers a atacar, però Flecha no pogué seguir el ritme de Gautier i va ser el francès el primer a passar pel cim, amb alguns segons sobre Christopher Froome (Team Sky), que sols es mantingué uns pocs quilòmetres al capdavant, fins que Nicolas Roche (Team Saxo-Tinkoff) el neutralitzà. A manca de set quilòmetres Gautier va ser agafat per sis corredors: Sylvain Chavanel (Omega Pharma-Quick Step), Jan Bakelants (RadioShack-Leopard), Jakob Fuglsang (Astana Qazaqstan Team), Gorka Izagirre (Euskaltel–Euskadi), Manuele Mori (Lampre-Merida) i novament Flecha. Tot i els intents per capturar-los per part del gran grup, els escapats arribaren al darrer quilòmetre amb poc més de 10 segons, moment que Bakelants aprofità per marxar en solitari. Bakelants resistí els embats del gran grup i s'emportà la victòria d'etapa amb un segon sobre Peter Sagan (Cannondale) i Michał Kwiatkowski (Omega Pharma-Quick Step), que encapçalaren un gran grup format per 92 corredors. El fins aleshores líder, Marcel Kittel, arribà a 17' 35" i cedí el liderat a Bakelants.

## Esprints

| Esprint intermedi de Castello-di-Rostino (km 33) Primer Lars Boom (NED)20 pts Segon David Veilleux (CAN)17 pts Tercer Blel Kadri (FRA)15 pts Quart Rubén Pérez (ESP)13 pts Cinquè André Greipel (GER)11 pts Sisè Peter Sagan (SVK)10 pts Setè Danny van Poppel (NED)9 pts Vuitè Mark Cavendish (GBR)8 pts Novè Matthew Goss (AUS)7 pts Desè Alexander Kristoff (NOR)6 pts Onzè Gert Steegmans (BEL)5 pts Dotzè Tom Veelers (NED)4 pts Tretzè Nacer Bouhanni (FRA)3 pts Catorzè Marcel Kittel (GER) 2 pts Quinzè Sylvain Chavanel (FRA)1 pt | Esprint final de Aiacciu (km 156) Primer Jan Bakelants (BEL)30 pts Segon Peter Sagan (SVK)25 pts Tercer Michał Kwiatkowski (POL)22 pts Quart Davide Cimolai (ITA)19 pts Cinquè Edvald Boasson Hagen (NOR)17 pts Sisè Julien Simon (FRA)15 pts Setè Francesco Gavazzi (ITA)13 pts Vuitè Daryl Impey (RSA)11 pts Novè Daniele Bennati (ITA)9 pts Desè Serguei Lagutin (UZB)7pts Onzè Elia Favilli (ITA)6 pts Dotzè Yukiya Arashiro (JPN)5 pts Tretzè David Millar (GBR)4 pts Catorzè Bram Tankink (NED)3 pts Quinzè Christophe Riblon (FRA)2 pt |

## Cotes

| 1. Coll de Bellagranajo. 723m. 3a categoria (km 70) (6,6 km al 4,6%) Primer Lars Boom (NED)2 pts Segon Rubén Pérez (ESP)1 pt | 2. Coll de la Serra. 807m. 3a categoria (km 85) (5,2 km al 6,9%) Primer Blel Kadri (FRA)2 pts Segon David Veilleux (CAN)1 pt |
| 3. Coll de la Serra. 1.163m. 2a categoria (km 70) (4,6 km al 6,5%) Primer Pierre Rolland (FRA)5 pts Segon Blel Kadri (FRA)3 pts Tercer Brice Feillu (FRA)2 pts Quart Vassil Kirienka (BLR)1 pt | 4. Cota de Salario. 98m. 3a categoria (km 144) (1,0 km al 8,9%) Primer Cyril Gautier (FRA)2 pts Segon Christopher Froome (GBR)1 pt |

## Classificació de l'etapa

| | Ciclista | Equip | Temps |
| 1 | Jan Bakelants (BEL) | RadioShack-Leopard | 3h 43' 11" |
| 2 | Peter Sagan (SVK) | Cannondale | + 1" |
| 3 | Michał Kwiatkowski (POL) | Omega Pharma-Quick Step | + 1" |
| 4 | Davide Cimolai (ITA) | Lampre-Merida | + 1" |
| 5 | Edvald Boasson Hagen (NOR) | Team Sky | + 1" |
| 6 | Julien Simon (FRA) | Sojasun | + 1" |
| 7 | Francesco Gavazzi (ITA) | Astana Qazaqstan Team | + 1" |
| 8 | Daryl Impey (RSA) | Orica-GreenEDGE | + 1" |
| 9 | Daniele Bennati (ITA) | Team Saxo-Tinkoff | + 1" |
| 10 | Serguei Lagutin (UZB) | Vacansoleil-DCM | + 1" |

## Classificació general

| | Ciclista | Equip | Temps |
| 1 | Jan Bakelants (BEL) | RadioShack-Leopard | 8h 40' 03" |
| 2 | David Millar (GBR) | Garmin-Sharp | + 1" |
| 3 | Julien Simon (FRA) | Sojasun | + 1" |
| 4 | Daryl Impey (RSA) | Orica-GreenEDGE | + 1" |
| 5 | Edvald Boasson Hagen (NOR) | Team Sky | + 1" |
| 6 | Simon Gerrans (AUS) | Orica-GreenEDGE | + 1" |
| 7 | Michał Kwiatkowski (POL) | Omega Pharma-Quick Step | + 1" |
| 8 | Serguei Lagutin (UZB) | Vacansoleil-DCM | + 1" |
| 9 | Christophe Riblon (FRA) | AG2R La Mondiale | + 1" |
| 10 | Cadel Evans (AUS) | BMC Racing Team | + 1" |

## Classificacions annexes

| Classificació per punts Ciclista Equip Punts 1r  Marcel Kittel (GER) Argos-Shimano 47 pts 2n  Peter Sagan (SVK) Cannondale 43 pts 3r  Alexander Kristoff (NOR) Team Katusha 41 pts | Classificació de la muntanya Ciclista Equip Punts 1r  Pierre Rolland (FRA) Team Europcar 5 pts 2n  Blel Kadri (FRA) AG2R La Mondiale 5 pts 3r  Cyril Gautier (FRA) Team Europcar 2 pts |
| Classificació del millor jove Ciclista Equip Temps 1r  Michał Kwiatkowski (POL) Omega Pharma-Quick Step 8h 40' 04" 2n  Romain Bardet (FRA) AG2R La Mondiale m. t. 3r  Nairo Quintana (COL) Movistar Team m. t. | Classificació per equips Equip Temps 1r RadioShack-Leopard 26h 01' 11" 2n Vacansoleil-DCM + 1" 3r Orica-GreenEDGE + 1" |

## Abandonaments

No es produí cap abandonament.

## Notes i referències

* 1 2 «ÉTAPE 2 - Bastia / Ajaccio 156 km» (en francès). letour.fr. [Consulta: 24 juny 2013].
* ↑ López-Egea, Sergi «Bakelants aconsegueix un triomf que el vesteix de groc». El Periódico de Catalunya, 30-06-2013 [Consulta: 2 juliol 2013].
* ↑ Mullor, Ivan «Sorpresa amb rodes». El Periódico de Catalunya, 01-07-2013 [Consulta: 2 juliol 2013].
* ↑ «Jan Bakelants gana en Ajaccio la segunda etapa del Tour y se viste de amarillo». El Mundo Deportivo, 30-06-2013 [Consulta: 2 juliol 2013].
* ↑ «Bakelants, el oportunista». letour.fr, 30-06-2013 [Consulta: 2 juliol 2013].

## Enllaços externs

* 2a etapa al web del Tour de França